b'\n_START_ARTICLE_\nPatrick Davis\n_START_SECTION_\nJunioriura\n_START_PARAGRAPH_\nOHL-joukkue Kitchener Rangers varasi Davisin 64. pelaajana vuonna 2002. H\xc3\xa4n pelasi kauden 2002\xe2\x80\x932003 USHL-joukkue Sioux City Musketeersiss\xc3\xa4 ja MWEHL-joukkue Belle Tiress\xc3\xa4, jonka j\xc3\xa4lkeen Davis siirtyi Rangersiin kaudeksi kaudeksi 2003\xe2\x80\x932004. Kaudella 2004\xe2\x80\x932005 h\xc3\xa4n pelasi CHL Top Prospects Gamessa. New Jersey Devils varasi Davisin nelj\xc3\xa4nnell\xc3\xa4 kierroksella 99. pelaajana NHL:n varautilaisuudessa 2005. _NEWLINE_Kesken viimeisen OHL-kautensa 2005\xe2\x80\x932006 Davis siirtyi Rangersista Windsor Spitfiresin riveihin, jonka toiseksi paras maalintekij\xc3\xa4 (Paul McFarlandin kanssa) ja kolmanneksi paras pistemies h\xc3\xa4n oli tehty\xc3\xa4\xc3\xa4n 38 runkosarjaottelussa tehot 22+29=51. Davis oli my\xc3\xb6s joukkueen eniten OHL-kauden aikana maaleja tehnyt pelaaja, jos huomioidaan h\xc3\xa4nen aiemmat Rangersissa tekem\xc3\xa4ns\xc3\xa4 13 osumaansa. OHL-kauden j\xc3\xa4lkeen Davis pelasi my\xc3\xb6s kolme AHL-ottelua New Jersey Devilsin farmijoukkue Albany River Ratsissa.\n_START_SECTION_\nAmmattilaisura\n_START_PARAGRAPH_\nKaudeksi 2006\xe2\x80\x932007 New Jersey Devilsin farmijoukkueeksi Albany River Ratsin tilalle tuli Lowell Devils, jossa Davis pelasi AHL:n tulokaskautensa tehden 41 runkosarjaottelussa tehot 5+13=18. H\xc3\xa4n debytoi New Jerseyn NHL-joukkueessa kaudella 2008\xe2\x80\x932009. Kaudella 2009\xe2\x80\x932010 Davis pelasi yhdeks\xc3\xa4n NHL-ottelua tehden yhden maalin. H\xc3\xa4nen NHL-uransa ensimm\xc3\xa4inen ja toistaiseksi ainoa osumansa syntyi 23. tammikuuta 2010 Toronto Maple Leafsia vastaan. AHL:n puolella Davis pelasi pisteiden valossa parhaimman kautensa tehty\xc3\xa4\xc3\xa4n 73 runkosarjaottelussa tehot 15+20=35. H\xc3\xa4n oli Aleksandr Vasjunovin kanssa kahdella osumallaan Lowellin paras maalintekij\xc3\xa4 kev\xc3\xa4\xc3\xa4n 2010 pudotuspeleiss\xc3\xa4._NEWLINE_New Jersey Devilsin farmijoukkue palasi kaudeksi 2010\xe2\x80\x932011 Albanyyn ja siirtyi Albany Devils-nimeen. Helmikuussa 2011 Davis kaupattiin Michael Swiftin kanssa San Jose Sharksiin vaihdossa Jay Leachiin ja Steven Zalewskiin. H\xc3\xa4n pelasi loppukautensa Worcester Sharksissa, eik\xc3\xa4 pelannut kauden aikana yht\xc3\xa4\xc3\xa4n NHL-ottelua kummassakaan organisaatiossa. Kauden 2011\xe2\x80\x932012 Davis pelasi Saksan DEL-liigan Grizzly Adams Wolfsburgin riveiss\xc3\xa4. H\xc3\xa4n edusti joukkuetta kauden aikana my\xc3\xb6s Spengler Cupissa. Kaudeksi 2012\xe2\x80\x932013 Davis siirtyi KHL-joukkue TsSKA Moskovan riveihin._NEWLINE_Kaudeksi 2013\xe2\x80\x932014 Davis siirtyi vuoden mittaisella sopimuksella SM-liigajoukkue Saimaan Pallon riveihin. H\xc3\xa4n oli joukkueen paras maalintekij\xc3\xa4 ja kolmanneksi paras pistemies tehoilla 22+13=35 ja sijoittui koko SM-liigan maalip\xc3\xb6rssiss\xc3\xa4 nelj\xc3\xa4nneksi. Davisin osumista kuusi oli voittomaaleja, joita h\xc3\xa4n teki my\xc3\xb6s kolmen muun pelaajan ohella liigassa eniten. Kaudeksi 2014\xe2\x80\x932015 Davis siirtyi kaksivuotisella sopimuksella Oulun K\xc3\xa4rppiin. H\xc3\xa4nen oli kuitenkin vaikea l\xc3\xb6yt\xc3\xa4\xc3\xa4 paikkaansa joukkueen pelisapluunasta. Loppukaudella Davis pelasi lopulta kokoonpanoon mahtuessaan l\xc3\xa4hinn\xc3\xa4 nelosketjun keskell\xc3\xa4. H\xc3\xa4n voitti kauden p\xc3\xa4\xc3\xa4tteeksi Suomenmestaruuden. Kes\xc3\xa4kuussa 2015 Davisin sopimus kuitenkin purettiin yhteisymm\xc3\xa4rysess\xc3\xa4 pelillist\xc3\xa4 syist\xc3\xa4. Hein\xc3\xa4kuussa h\xc3\xa4nen vahvistettiin siirtyv\xc3\xa4n kaudeksi 2015\xe2\x80\x932016 vuoden mittaisella sopimuksella Kalevan Pallon paitaan. Davis jakoi 11 osumallaan joukkueen sis\xc3\xa4isen pistep\xc3\xb6rssin kolmannen sijan Jesse Mankisen ja Joni Nikon kanssa._NEWLINE_Davis teki kaudeksi 2016\xe2\x80\x932017 vuoden mittaisen sopimuksen SaiPan kanssa. H\xc3\xa4nen sopimuksensa purettiin kuitenkin jo kes\xc3\xa4kuussa 2016 terveydellisist\xc3\xa4 syist\xc3\xa4. Davisin l\xc3\xa4hd\xc3\xb6n taustalla oli h\xc3\xa4nen mukaansa pitk\xc3\xa4aikainen vamma, joka vaatii leikkaushoitoa.'